**TOIMINTAKERTOMUS 2024**

**HALLITUS**

Yleistä Kertomusvuosi on yhdistyksen 104. toimintavuosi. Yhdistyksen sääntömääräiseen toimintaan kuuluu opistolaisten kannustaminen opiskeluun, aikuisopiskelun tukeminen ja edistäminen, seuraamalla opistotyötä pitäen yhteyttä päättäjiin, sekä palvelujen ja virkistyksen tarjoaminen opiskelun lomassa.

Jäsenistö Jäsenistön muodostavat opiston opiskelijat, jotka ovat hankkineet yhdistyksen maksuttoman jäsenkortin. Yhdistyksellä oli toimintavuoden lopussa jäseniä 4500.

Kaikilla Helsingin työväenopiston opiskelijoilla on oikeus käyttää yhdistyksen palveluja.

Sääntömääräiset kokoukset

Yhdistyksen vuosikokous eli kevätkokous pidettiin 20.4.2024. Läsnä oli 12 jäsentä.

Kokouksessa esitettiin vuoden 2023 tilinpäätös, toimintakertomus ja tilintarkastajien lausunto, sekä vahvistettiin tilinpäätös ja myönnettiin vastuuvapaus tili- ja vastuuvelvollisille.

Syyskokous pidettiin 23.11.2024. Kokoukseen osallistui 15 jäsentä.

Tilintarkastajat

Tilintarkastajina olivat KHT-JHTT-tilintarkastaja Tom Sandell ja varatilintarkastaja KHTT-tilintarkastaja Jonas Sandell. Toiminnantarkastajana toimi Jonna Martikainen.

Hallituksen kokoonpano ja kokoukset

 Hallitus kokoontui kertomusvuonna 8 kertaa. Hallituksen kokoonpano vuonna 2024: Simo Heiskanen (puheenjohtaja), Ritva Nuutinen (varapuheenjohtaja), Helena Grönlund (viestintävastaava), Katriina Vierula (sihteeri) Eija Inglis (varasihteeri ja jäsensihteeri), Markus Sohlström (taloudenhoitaja), Veikko Pirhonen, Jouko Römpötti ja Aini Wellinger.

Työvaliokunta

Työvaliokuntaan ovat kuuluneet puheenjohtaja Simo Heiskanen, varapuheenjohtaja Ritva Nuutinen, taloudenhoitaja Markus Sohlström, varasihteeri Eija Inglis ja hallituksen jäsen Veikko Pirhonen.

Oppiskahvio

Oppiskahvio oli avoinna kevätkaudella 15.1.–24.5.2024. Ennen joulutauon päättymistä kahvilan vakituinen työntekijä Jonna Rajala oli lomautettuna 23.12.2023–10.1.2024 ja toinen vakituinen työntekijä Anne Heinonen oli lomautettuna 4.1.2024–10.1.2024. Oppiskahvio oli suljettuna kesäajan 25.5.–25.8.2024, jolloin vakituiset työntekijät olivat lomautettuina ja vuosilomalla. Lisäksi Jonna Rajala ja Anne Heinonen olivat lomautettuna 19.12.2024–8.1.2025 opetuksen ollessa tauolla.

Oppiskahvio on toiminut opiskelijoiden ja henkilökunnan taukopaikkana. Opistolaisille tarjottiin palveluja hintoja seuraamalla ja laadukkaasti. Kahviossa huomioitiin myös erityisryhmien tarpeita ja se toimi myös työväenopiston kansainvälisten opiskelijoiden kohtaamispaikkana. Senioriryhmä kokoontui kahviossa seitsemän kertaa. Kahvio palveli lisäksi myös muita opiston tiloja käyttäviä ja lähialueen ruokailevia asiakkaita.

Kulunut vuosi on ollut kahvion osalta vilkas. Opiston eri tilaisuuksiin osallistuttiin mahdollisuuksien mukaan. Viikonloppuisin ja tapahtumien aikana kahvio pidettiin avoinna erikseen sovitusti. Aktiivijäsenten joulujuhla järjestettiin 16.12.2024.

Yhdistyksellä oli kahviossa kaksi vakituista kuukausipalkkaista työntekijää: kahvion vastaava Jonna Rajala ja leipuri–kokki Anne Heinonen, jonka lisäksi kahvioon palkattiin syksystä 2024 alkaen kolme uutta, tarvittaessa työhön kutsuttavaa tuntityöntekijää. Näiden lisäksi, yhden tuntityöntekijän työsuhde purettiin koeajalla hänen omasta pyynnöstään syyskuussa, kolmen viikon jälkeen.

Oppiskahvio on toiminut opiskelijoiden ja henkilökunnan taukopaikkana. Opistolaisille tarjottiin palveluja hintoja seuraamalla ja laadukkaasti. Kahviossa huomioitiin myös erityisryhmien tarpeita ja se toimi myös työväenopiston kansainvälisten opiskelijoiden kohtaamispaikkana. Kahvio palveli lisäksi myös muita opiston tiloja käyttäviä ja lähialueen ruokailevia asiakkaita.

Toimikunnat ja toimintaryhmä

Hallituksen alaisena on toiminut toimikuntia ja toimintaryhmiä: Palsta- ja Retkeilytoimikunta sekä Opistotalon toimintaryhmä ja Senioriryhmä.

Jokaisella toimikunnalla oli edustaja tai yhteyshenkilö hallituksessa.

Yhteyshenkilö opistoon

 Puheenjohtaja Simo Heiskanen oli nimetty yhteyshenkilöksi opistolle. Lisäksi kahvilanhoitaja Jonna Rajala oli nimettynä Oppiskahviota koskevissa asioissa.

Koulutus Koulutusta ei ole toimintavuonna järjestetty.

Edustus ja yhteistoiminta

Zachris Castrenin säätiön puheenjohtajana on toiminut yhdistyksen hallituksen jäsen Ritva Nuutinen.

KOL:n Tammiseminaariin osallistuivat 25.1.–26.1.2024 etänä puheenjohtaja Simo Heiskanen ja jäsensihteeri Eija Inglis.

Tapahtumat

Marraskuussa yhdistys järjesti menestyksekkäästi, Castrenin säätiön apurahan turvin, Kulttuurisunnuntai-tapahtuman Maunula-talolla. Maksuttomassa ohjelmassa oli musiikki-, tanssi- ja teatteriesityksiä. Järjestelyistä vastasivat valtaosaltaan puheenjohtaja Simo Heiskanen ja suunnittelijaopettaja Satu Luomajoki. Yleisöä oli juhlasalin täydeltä.

Viestintä Viestinnästä, sen suunnittelusta ja toteuttamisesta on vastannut ensisijaisesti viestintä- sekä palsta- ja retkeilytoimikunta.

Oppiskahvioon sijoitetulla sähköisellä ilmoitustaululla on päivittäin viestitetty ajankohtaisesti yhdistyksen toiminnasta ja vuoden aikana on lähetetty kaksi sähköistä jäsenkirjettä.

Viestinnässä on keskitytty kotisivujen kehittämiseen ja niiden sisältöjen tuottamiseen tarkoituksena mahdollistaa vuorovaikutuksen kehittäminen jäsenistön kanssa kirjoitusten ja julkaisujen muodossa. Sisältöjä on tehty myös yhdistyksen Facebookiin. Yhdistykselle perustettiin tilit eri somekanaviin. Näistä on vastannut viestintävastaava.

Lisäksi on jalkauduttu alueille toimittaen jäsentiedotteita ja jäsenkortteja, sekä huolehdittu ilmoitustaulujen ajankohtaisuuksista.

Yhdistyksen hallitus kiittää kaikkia toimintaan myötävaikuttaneita henkilöitä ja toivoo tulevaisuudessakin opistolaisten ja henkilökunnan osallistumista yhdistyksen toimintaan.

**PALSTATOIMIKUNTA**

Yleistä Palstatoimikuntaan on kuulunut seitsemän jäsentä: Puheenjohtaja, taloudenhoitaja, rakennus-teknisvastaava Markus Sohlström, sihteeri Jaana Lahtinen-Mayergo, rekisterinpitäjä Helena Grönlund, viestintävastaava Tiia Granfelt, ja jäsenet Ritva Nuutinen, Soile Sydänmäki ja Auli Keinänen. Palstatoimikunta on huolehtinut Uutelan viljelyalueen toimivuudesta yhteistyössä viljelijöiden, Helsingin kaupungin Ympäristötoimialan asiantuntijoiden sekä Opistolaisyhdistyksen hallitusjäsenten kanssa.

Toiminta ja toiminnan valvominen on perustunut alueen vuokrasopimuksen ja Opistolaisyhdistyksen palstatoimikunnan sääntöihin ja ohjeistukseen sekä vuoden 2024 toimintasuunnitelmaan.

Tiedottaminen ja opastus

Tiedotusmenetelmiä on ollut vuotuinen kevätkirje viljelijöille, kesäkirje, sekä tiedotteet ajankohtaisista asioista ja tapahtumista (varkaudet, sadonkorjuujuhlat, syystalkoot). Nämä lähetettiin sähköpostitse kaikille viljelijöille, jotka olivat ilmoittaneet sähköisen osoitteensa, ja muille postitse kirjeenä. Viljelijöihin on pidetty yhteyttä ja tiedotettu myös HTO ry:n ja palstatoimikunnan koti- ja Facebook-sivujen, viljelijöiden omien Facebook-sivujen, palstaviljelyalueen ilmoitustaulujen, suullisten keskustelujen ja yksittäisten kirjeiden kautta. Palstatoimikunta tiedotti palsta-alueen toiminnasta, ja viljelijöiden kysymyksiin vastattiin ja yhteisistä asioista keskusteltiin myös kevät- ja syystalkoissa sekä elokuussa pidetyissä sadonkorjuujuhlissa.

Toiminta

Palstatoimikunta kokoontui vuoden 2024 aikana kuusi kertaa. Kesän 2024 aikana koko viljelyaluetta hoidettiin talkoilla ja toimeksiantoina. Kevättalkoot järjestettiin 4. toukokuuta ja syystalkoot 21. syyskuuta. Talkootöissä oli runsaasti osallistujia. Alueen siltoja ja rakennuksia huollettiin sekä ruohoniittyjä leikattiin talkoissa ja kesän kuluessa. Talkoisiin tilattiin jätelavat etelä- ja keskialueelle, kaksi lavaa kullakin kerralla. Rikkinäisiä siltoja korjattiin ja rakennettiin risuaitoja puutarhajätteille. 25. elokuuta järjestettiin sadonkorjuujuhlat, joihin osallistui paljon viljelijöitä perheineen.

Palstakatselmuksia tehtiin kesän alussa ja kesän aikana. Hoitamattomista palstoista ja levittäytymisestä oman palstan ulkopuolelle otettiin yhteyttä ko. palstanhaltijoihin. Viljelijöitä opastettiin omaa palstaa ympäröivien polkujen ja ojien hoidossa sekä jäteasioissa.

Palstasopimus uusille viljelijöille uudistettiin ajanmukaiseksi. Siitä valmistettiin myös englanninkielinen versio. Uusia viljelijöitä opastettiin kirjallisin ja suullisin ohjein palstavuokrauksen yhteydessä.

Palstatoimikunta teki inventaariot irtaimesta omaisuudesta. Irtaimistoluettelot säilytetään sähköisesti opistolaisyhdistyksen arkistossa. Keskusalueen rakennuksien sähköistystyöt saatettiin loppuun.

**RETKEILYTOIMIKUNTA**

Yleistä

Toimikunta järjesti Helsingin työväenopiston opistolaisyhdistyksen yhtenä toimintamuotona opiskelijoille tutustumiskäyntejä mielenkiintoisiin luonto- ja puutarhakohteisiin ja museoihin sekä teatteri- ym. retkiä kotimaassa ja ulkomailla. Retket ovat olleet hyvin suosittuja ja ne ovat täyttyneet nopeasti.

Hallinto, jäsenet ja kokoukset

Retkeilytoimikunta on koostunut seuraavista henkilöistä: Retkeilytoimikunnan ja hallituksen yhteyshenkilönä on toiminut yhdistyksen puheenjohtaja Simo Heiskanen. Sihteerin ja taloudenhoitajan tehtäviä on hoitanut Sirkka Koponen, joka myös on vetänyt retkiä. Muut jäsenet: Tuula Halmirinne ja Anneli Saarinen. Toimikunta kokoontui vuoden aikana 2 kertaa. Lisäksi on pidetty vapaamuotoisia kokoontumisia toimikunnan jäsenten kesken.

Toiminta

Museokäyntejä tehtiin 14 kertaa. Teatterikäyntejä tehtiin 11 kpl. Konsertteja tai niihin verrattavia tilaisuuksia oli 7. Vierailuja eri kohteisiin oli 18 kpl, joihin sisältyi osaan myös museokäynti. Ulkomaan matkat suuntautuivat Tukholmaan ja Tarttoon.

Yhteensä osallistujia oli vuoden 2024 aikana 1213 retkeläistä vetäjineen ja tapahtumia oli yhteensä 52. Peruttuja retkiä olivat: Kangasala, Ranska, Sappee, Somerniemi, Vivamo.

Tiedotus

Opistolaisyhdistyksen www-sivut ja retkeilytoimikunnan retkiesitteet, esitteiden sisällön tuottaminen ja jakelu opiston toimipaikkojen ilmoitustauluille ovat toimineet tiedotuskanavina opiskelijoille. Sähköpostin välityksellä on loistavasti saatu asioita nopeasti eteenpäin. Noin 650 retkeläistä on antanut luvan käyttää sähköpostiosoitettaan retkiesitteiden ja tiedotteiden lähettämiseen. Retkiesitteet on toimitettu myös toimipaikkojen opistoisännille.

Talous

Retkimaksut ovat kattaneet kaikki toiminnan kulut.

Lopuksi

Osanottajia oli retkeä kohti ilahduttava määrä. Retket ovat olleet erittäin suosittuja ja toimikunta on saanut paljon kiitosta retkeläisiltä. Vuoden lopussa päätettiin retkien järjestäminen jättää tauolle, kunnes saadaan uudistettua ilmoittautumis- ja maksutapaa ja uusia retkenvetäjiä.

**SENIORIT**

Työväenopiston seniorit ovat kokoontuneet oppiskahviossa keväällä neljä kertaa ja syksyllä kolme kertaa, osallistuimme myös opistolaisyhdistyksen yhteiseen jouluruokailuun. Kiitos siitä!

Tapaamisissa kerromme kuulumiset, muistelemme vanhoja ja juttuahan meillä riittää. Koemme tärkeäksi nämä tapaamiset. Uudetkin kävijät ovat tervetulleita meidän joukkoon.

**OPISTOTALON TOIMINTARYHMÄ**

Vuoden alussa laadittiin toimintaryhmälle kirjalliset käytänteet perustehtävistä, joista tärkeimmät olivat alueellisen yhteisöllisyyden kehittäminen, tuki opiskelijoille ja opettajille sekä erilaisten opiskelua tukevien tilaisuuksien järjestäminen. Alueilla opiskelijat pitivät edelleen tärkeänä myös paperisten tiedotteiden jakamista.

Toimikunta kokoontui keväällä suurelta osin Whatsapp-ryhmäviestien avulla.

Saimme sovittua alennusta antavien harrasteliikkeiden jatkosta käymällä liikkeissä ja uusittuja jäsentiedotteita jaettiin kaikkiin toimipisteisiin. Myös kevät- ja syyskokousesitteet jaettiin kaikkiin toimipisteisiin ja lisäksi keväällä Castrenin apurahatiedotteet paperisena. Toimikunnan keskinäiset viestitykset yms. hoidettiin Whatsapp-viestein ja sähköpostitse. Myös syyskaudella kokousasiat hoidettiin pitkälti sähköisellä viestimällä. KOL:n kokouksiin osallistuimme etänä. Syyskauden lopulla järjestettiin Kulttuurisunnuntai Maunulassa, jossa olimme toimikuntana paikalla vastaanottamassa ja esittelemässä yhdistystoimintaa ja itse tapahtumaan järjestimme Sivistys-Colere –hengen viljelysomistuksen ja kauralyhteet. Myös joulujuhlatapahtumaan järjestimme ohjelmaa.

**KAHVILATOIMIKUNTA**

Toimikuntaan kuuluivat toimikunnan pj. Ritva Nuutinen ja jäsenet Simo Heiskanen, Markus Sohlström, Veikko Pirhonen ja Aini Wellinger. Kahvilatoimikunta on kokoontunut vuonna 2024 neljä kertaa.

Kahvilatoimikunnan tehtävänä on ollut kahvion asioiden käsittely ja selvittely, sekä ehdotusten ja päätöksien välittäminen hallitukselle.

Kahvilaan palkattiin kahden vakituisen kuukausipalkkaisen työntekijän lisäksi syksystä 2024 alkaen kolme uutta, tarvittaessa työhön kutsuttavaa tuntityöntekijää.

Kahviolla on yhteistyösopimus opiston kanssa. Tapaamiset kutsuu koolle opiston rehtori Ville Ylikahri. Työryhmässä yhdistyksen edustajina ovat olleet kahvilatoimikunnan puheenjohtaja Ritva Nuutinen ja kahvilan vastaava Jonna Rajala.